Document ID: /fineweb-2-swissfilter-quality_10-filterrobots/filtered/05601.jsonl.gz/48

Ciljevi lekcije
CILJ - 2: Naučiti osnovne informacije o proživljenju
Sadržaj lekcije
Muallima Fatima: Esselamu ‘alejkum ve rahmetullahi ve berekatuhu draga djeco
Kada smo govorili o stvaranju prvog čovjeka Adema a.s. od čega smo rekli da je on stvoren?
Ahmed: Rekli smo da je stvoren od zemlje, nakon čega je Allah dž. š. u njega udahnuo ruh, odnosno dušu.
Mualima Fatima: Odlično Ahmede, podsjetili smo se da Allah dž.š. udahne u čovjekovo tijelo dušu, a danas ćemo vidjeti šta bude s dušom kada se rastane od tijela. Sara da li nam ti možeš reći ime meleka koji rastavlja dušu od tijela.
Sara: Mislim da se zove Melekul-mevt, odnsono Melek smrti, ali ga mi još nazivamo i Azrail.
Muallima Fatima:Bravo Sara, ti si odlično savladala lekciju o melekima, njihovim imenima i zaduženjima.
Draga djeco, vi trebate da zapamtite da smrt nije kraj života, već samo nastavak života, odnosno druga faza života. Nakon što Allah dž.š. pošalje meleka smrti da uzme nekome dušu, on rastavi dušu od tijela, i ispravno je za takvu osobu reći da je ona preselila, jer njena duša preseli se iz ovog svijeta u drugi svijet, odnosno boravište duša koje mi nazivamo Berzah. Nakon što porodica i prijatelji obave dženazu namaz, oni tijelo vrate zemlji jer joj i pripada, a duša se vraća svome gospodaru jer njemu pripada. Mi smo spomenuli da prvu noć u kaburu ili mezaru, čovjeku dolaze dva meleka da ga ispituju, koji su to meleki i šta će čovjeka pitati? Nadam se da je i Ahmed savladao lekciju o melekima kao Sara.
Ahmed: Rekli smo da su to dva meleka Munkir i Nekir, i oni će čovjeka pitati Ko ti je Gospodar, Ko ti je Poslanik, Koje si vjere? Onaj ko bude vjernik znat će odgovoriti na ova pitanja.
Muallima Fatima: Odlično Ahmede, baš tako smo rekli, a nakon što čovjek odgovori na ova pitanja započinje njegov život u kaburu. O životu u kaburu mi znamo na osnovu kazivanja Muhameda a.s a on kaže da će vjernicima njihov kabur biti osvjetljen i prostran, dok s druge strane one koji su griješili na ovome svijetu čeka taman i skučen kabur.
Poslanik Muhamed a.s. u dovi je molio Allaha dž.š. : “Gospodaru moj, zaštiti me od patnje u vatri i patnje u kaburu“. Ovu dovu trebamo i mi učiti.
Mnogi grijesi će biti uzrokom patnje u kaburu a Muhamed a.s. je spomenuo neke: prenošenje tuđih riječi, ogovaranje, ostavljanje namaza, klanjanje namaza bez potpune čistoće, laž, blud, krađa, uzimanje kamate, konzumiranje alkohola, širenje smutnje među ljudima…
Život u kaburu draga djeco završava onog trenutka kada Allah dž. š. naredi meleku Israfilu da drugi put puhne u Sur odnosno rog ili trubu. Nakon toga svi ljudi od Adema a.s., naših predaka, nas samih i onih koji će doći poslije nas će biti proživljeni.
A Allah, dž.š., kaže u Kur’anu: “I kada se duše s tijelima spare”, i doista je Allahu lahko ponovo ljude stvoriti, kao što je to učinio i prvi put, jer on je onaj koji kaže “Budi i ono bude”. Zamislite na trenutak kako Allah dž.š., nakon duge i hladne zime, ponovo u proljeće da život bilju. Potom će svi ljudi krenuti ka mjestu okupljanja, a to mjesto se zove Mahšer, koje će biti bijela ravna ploča, na kojoj neće biti nikakva hlada.
Allah dž.š. će ahiretsko sunce približiti pa će ljudi shodno težini svojih grijeha znojiti se i utapati u znoju, a za one koji su vjernici Allah dž. š. će približiti svoje prijestolje koje se zove Arš, i u njegovom hladu će zaštitu pronaći sedam skupina ljudi.
Za vas je bitno da zapamtite da jedna od sedam skupina koje će biti u hladu Allahovog Arša na Sudnjem danu jeste mladić i djevojka koja su odrasli u pokornosti Allahu dž.š.
Zato draga djeco vi se trudite, jer imate priliku da budete mladići i djevojke koji će odrasti u pokornosti Allahu dž.š.
Ahmed: Ja ću se ako Bog da truditi da odrastem u pokornosti Allahu dž.š i budem u hladu Arša!
Sara: I ja ću ako Bog da!
Muallima Fatima: Amin draga djeco i ja molim Allaha dž.š. da vas uputi pravim putem i bude svima nama zadovoljan.